title: Decizia 2014/658/PESC a Consiliului din 8 septembrie 2014 de modificare a Deciziei 2014/145/PESC privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei

text:
               12.9.2014

               RO

               Jurnalul Oficial al Uniunii Europene

               L 271/47

         DECIZIA 2014/658/PESC A CONSILIULUI
   din 8 septembrie 2014
   de modificare a Deciziei 2014/145/PESC privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   întrucât:

               (1)

               La 17 martie 2014, Consiliul a adoptat Decizia 2014/145/PESC (1).

               (2)

               La 30 august 2014, Consiliul European și-a exprimat îngrijorarea cu privire la continuarea și intensificarea luptelor în estul Ucrainei și a solicitat o nouă dispoziție pentru elaborarea unei liste cu toate persoanele și instituțiile care au legături cu grupările separatiste din regiunea Donbass.

               (3)

               De asemenea, Consiliul consideră că ar trebui adăugate și alte persoane fizice și juridice pe lista persoanelor, entităților și organismelor care fac obiectul măsurilor restrictive, astfel cum figurează în anexa la Decizia 2014/145/PESC.

               (4)

               Având în vedere continuarea subminării sau amenințării integrității teritoriale, a suveranității și a independenței Ucrainei, Decizia 2014/145/PESC ar trebui să fie reînnoită pentru o perioadă suplimentară de șase luni.

               (5)

               Decizia 2014/145/PESC ar trebui modificată în consecință.

               (6)

               Sunt necesare acțiuni suplimentare din partea Uniunii pentru punerea în aplicare a acestor măsuri,

         ADOPTĂ PREZENTA DECIZIE:
   Articolul 1
   Decizia 2014/145/PESC se modifică după cum urmează:

               1.

               Articolul 1 alineatul (1) se înlocuiește cu următorul text:
               „(1)   Statele membre iau măsurile necesare pentru a împiedica intrarea pe teritoriul lor sau tranzitarea acestuia:

                           (a)

                           de către persoanele fizice care sunt responsabile, furnizează sprijin în mod activ sau asigură punerea în aplicare pentru acțiuni sau politici care subminează sau amenință integritatea teritorială, suveranitatea și independența Ucrainei sau stabilitatea ori securitatea Ucrainei sau care obstrucționează activitatea organizațiilor internaționale în Ucraina, precum și de către persoanele fizice asociate acestora;

                           (b)

                           de către persoanele fizice care acordă, în mod activ, sprijin material sau financiar factorilor de decizie ruși responsabili de anexarea Crimeii sau de destabilizarea estului Ucrainei sau care obțin beneficii de pe urma acțiunilor acestora; sau

                           (c)

                           de către persoanele fizice care desfășoară tranzacții cu grupările separatiste din regiunea Donbass a Ucrainei,

                     astfel cum figurează pe lista din anexă.”

               2.

               Articolul 2 alineatul (1) se înlocuiește cu următorul text:
               „(1)   Se îngheață toate fondurile și resursele economice care aparțin, sunt deținute, păstrate sau controlate:

                           (a)

                           de către persoanele fizice care sunt responsabile, furnizează sprijin în mod activ sau asigură punerea în aplicare pentru acțiuni sau politici care subminează sau amenință integritatea teritorială, suveranitatea și independența Ucrainei sau stabilitatea ori securitatea Ucrainei sau care obstrucționează activitatea organizațiilor internaționale în Ucraina, precum și de către persoanele fizice sau juridice, entitățile sau organismele asociate acestora;

                           (b)

                           de către persoanele juridice, entitățile sau organismele care acordă sprijin material sau financiar pentru acțiuni care subminează sau amenință integritatea teritorială, suveranitatea și independența Ucrainei;

                           (c)

                           de către persoanele juridice, entitățile sau organismele din Crimeea ori Sevastopol a căror proprietate a fost transferată cu încălcarea dreptului ucrainean sau de către persoanele juridice, entitățile sau organismele care au beneficiat de un asemenea transfer;

                           (d)

                           de către persoanele fizice sau juridice, entitățile sau organismele care acordă, în mod activ, sprijin material sau financiar factorilor de decizie ruși responsabili de anexarea Crimeii sau de destabilizarea estului Ucrainei sau care obțin beneficii de pe urma acțiunilor acestora; sau

                           (e)

                           de către persoanele fizice sau juridice, entitățile sau organismele care desfășoară tranzacții cu grupările separatiste din regiunea Donbass a Ucrainei,

                     astfel cum figurează pe lista din anexă.”

               3.

               La articolul 6, al doilea paragraf se înlocuiește cu următorul text:
               „Prezenta decizie se aplică până la 15 martie 2015.”

         Articolul 2
   Persoanele și entitățile care figurează pe lista din anexa la prezenta decizie se adaugă pe lista prevăzută în anexa la Decizia 2014/145/PESC.
   Articolul 3
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Bruxelles, 8 septembrie 2014.

            Pentru Consiliu

            Președintele

         S. GOZI

      (1)  Decizia 2014/145/PESC a Consiliului din 17 martie 2014 privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei (JO L 78, 17.3.2014, p. 16).

      ANEXĂ
      Lista persoanelor și a entităților menționate la articolul 2

                  Nume

                  Informații de identificare

                  Motive

                  Data includerii pe listă

                  1.

                  Alexander ZAHARCENKO
                  Александр Владимирович Захарченко

                  Născut în 1976 în Donețk

                  Începând cu data de 7 august l-a înlocuit pe Alexander Borodai în calitatea de așa-numit „prim-ministru” al așa-numitei „Republici populare Donețk”. Preluând și acționând în această calitate, Zaharcenko a sprijinit acțiuni și politici care subminează integritatea teritorială, suveranitatea și independența Ucrainei.

                  12.9.2014

                  2.

                  Vladimir KONONOV/alias „Țarul”

                  Născut la 14.10.1974 în Gorsky

                  Începând cu data de 14 august, l-a înlocuit pe Igor Strelkov/Girkin în calitatea de așa-numit „ministru al apărării” al așa-numitei „Republici populare Donețk”. Se presupune că din aprilie este comandantul unei divizii a luptătorilor separatiști din Donețk și că a promis să ducă la îndeplinire misiunea strategică de a respinge agresiunea militară a Ucrainei. Prin urmare, Kononov a sprijinit acțiuni și politici care subminează integritatea teritorială, suveranitatea și independența Ucrainei.

                  12.9.2014

                  3.

                  Miroslav Vladimirovici RUDENKO
                  Мирослав Владимирович Руденко

                  21.1.1983 în Debalcevo

                  Comandantul Miliției populare din Donbass. A afirmat, printre altele, că miliția își va continua lupta în restul țării. Prin urmare, Rudenko a sprijinit acțiuni și politici care subminează integritatea teritorială, suveranitatea și independența Ucrainei.

                  12.9.2014

                  4.

                  Ghenadi Nikolaevici ȚÂPKALOV
                  Геннадий Николаевич Цыпкалов.

                  Născut la 21.6.1973

                  L-a înlocuit pe Marat Bașirov în calitatea de așa-numit „prim-ministru” al așa-numitei „Republici populare Lugansk”. În trecut a fost activ în armata milițiilor din sud-est. Prin urmare, Țâpkalov a sprijinit acțiuni și politici care subminează integritatea teritorială, suveranitatea și independența Ucrainei.

                  12.9.2014

                  5.

                  Andrei Iurevici PINCIUK
                  Андрей Юрьевич ПИНЧУК

                  „Ministrul securității de stat” al așa-numitei „Republici populare Donețk”. Asociat cu Vladimir Antiufeiev, care este răspunzător de activitățile „guvernamentale” separatiste ale așa-numitului „guvern al Republicii populare Donețk”. Prin urmare, a sprijinit acțiuni și politici care subminează integritatea teritorială, suveranitatea și independența Ucrainei.

                  12.9.2014

                  6.

                  Oleg BEREZA
                  Олег БЕРЕЗА

                  „Ministrul de interne” al așa-numitei „Republici populare Donețk”. Asociat cu Vladimir Antiufeiev, care este răspunzător de activitățile „guvernamentale” separatiste ale așa-numitului „guvern al Republicii populare Donețk”. Prin urmare, a sprijinit acțiuni și politici care subminează integritatea teritorială, suveranitatea și independența Ucrainei.

                  12.9.2014

                  7.

                  Andrei Nikolaevici RODKIN
                  Андрей Николаевич Родкин

                  Reprezentant la Moscova al așa-numitei „Republici populare Donețk”. În declarațiile sale a vorbit, printre altele, despre disponibilitatea milițiilor de a purta un război de gherilă și despre confiscarea de către acestea a unor sisteme de armament de la forțele armate ucrainene. Prin urmare, a sprijinit acțiuni și politici care subminează integritatea teritorială, suveranitatea și independența Ucrainei.

                  12.9.2014

                  8.

                  Aleksandr KARAMAN
                  Александр караман

                  „Viceprim-ministru pentru afaceri sociale” al așa-numitei „Republici populare Donețk”. Asociat cu Vladimir Antiufeiev, care este răspunzător de activitățile „guvernamentale” separatiste ale așa-numitului „guvern al Republicii populare Donețk”. Prin urmare, a sprijinit acțiuni și politici care subminează integritatea teritorială, suveranitatea și independența Ucrainei. Protejat al viceprim-ministrului Rusiei, Dmitri Rogozin.

                  12.9.2014

                  9.

                  Gheorghi L'vovici MURADOV
                  Георгий Львович Мурадов

                  Născut la 19.11.1954

                  Așa-numitul „viceprim-ministru” al Crimeei și reprezentant plenipotențiar al Crimeei pe lângă președintele Putin. Muradov a jucat un rol important în consolidarea controlului instituțional al Rusiei asupra Crimeei de la anexarea ilegală. Prin urmare, a sprijinit acțiuni și politici care subminează integritatea teritorială, suveranitatea și independența Ucrainei.

                  12.9.2014

                  10.

                  Mihail Sergheevici ȘEREMET
                  Михаил Сергеевич Шеремет

                  Născut la 23.5.1971 în Dzhankoy

                  Așa-numitul „prim viceprim-ministru” al Crimeei. Șeremet a jucat un rol-cheie în organizarea și implementarea referendumului din Crimeea din 16 martie privind unirea cu Rusia. Se presupune că, la data referendumului, Șeremet era comandantul „forțelor de autoapărare” pro-moscovite din Crimeea. Prin urmare, a sprijinit acțiuni și politici care subminează integritatea teritorială, suveranitatea și independența Ucrainei.

                  12.9.2014

                  11.

                  Iuri Leonidovici VOROBIOV
                  Юрий Леонидович Воробьев

                  Născut la 2.2.1948 în Krasnoyarsk

                  Vicepreședinte al Consiliului Federal al Federației Ruse. La 1 martie 2014, Vorobiov a sprijinit public, în Consiliul Federal, desfășurarea de forțe ruse în Ucraina. Ulterior a votat în favoarea decretului aferent.

                  12.9.2014

                  12.

                  Vladimir Volfovici JIRINOVSKI
                  Владимир Вольфович Жириновски

                  Născut la 10.6.1964 în Eidelshtein, Kazahstan

                  Membru al Consiliului Dumei de stat; lider al partidului LDPR. A sprijinit activ utilizarea forțelor armate ruse în Ucraina și anexarea Crimeei. A militat activ pentru divizarea Ucrainei. A semnat, în numele partidului LDPR pe care îl conduce, un acord cu așa-numita „Republică populară Donețk”.

                  12.9.2014

                  13.

                  Vladimir Abdualievici VASILIEV

                  Născut la 11.8.1949 în Klin

                  Vicepreședinte al Dumei de stat. La 20 martie 2014 a votat în favoarea proiectului de lege constituțională federală „privind acceptarea în Federația Rusă a Republicii Crimeea și formarea în cadrul Federației Ruse de noi entități federale: republica Crimeea și orașul cu statut federal Sevastopol”.

                  12.9.2014

                  14.

                  Viktor Petrovici VODOLAȚKI
                  Виктор Петрович Водолацкий

                  Născut la 19.8.1957 în regiunea Azov

                  Președinte („ataman”) al Uniunii forțelor ruse și cazace străine și deputat în Duma de stat. A sprijinit anexarea Crimeei și a recunoscut implicarea activă în conflictul ucrainean a cazacilor ruși de partea separatiștilor sprijiniți de Moscova. La 20 martie 2014 a votat în favoarea proiectului de lege constituțională federală „privind acceptarea în Federația Rusă a Republicii Crimeea și formarea în cadrul Federației Ruse de noi entități federale: republica Crimeea și orașul cu statut federal Sevastopol”.

                  12.9.2014

                  15.

                  Leonid Ivanovici KALAȘNIKOV
                  Леонид Иванович Калашников

                  Născut la 6.8.1960 în Stepnoy Dvorets

                  Prim-vicepreședinte al Comisiei pentru afaceri externe a Dumei de stat. La 20 martie 2014 a votat în favoarea proiectului de lege constituțională federală „privind acceptarea în Federația Rusă a Republicii Crimeea și formarea în cadrul Federației Ruse de noi entități federale: republica Crimeea și orașul cu statut federal Sevastopol”.

                  12.9.2014

                  16.

                  Vladimir Stepanovici NIKITIN

                  Născut la 5.4.1948 în Opochka

                  Prim-vicepreședinte al Comisiei Dumei de stat pentru relațiile cu țările CSI, integrarea eurasiatică și legături cu compatrioții. La 20 martie 2014 a votat în favoarea proiectului de lege constituțională federală „privind acceptarea în Federația Rusă a Republicii Crimeea și formarea în cadrul Federației Ruse de noi entități federale: republica Crimeea și orașul cu statut federal Sevastopol”.

                  12.9.2014

                  17.

                  Oleg Vladimirovici LEBEDEV
                  Олег Владимирович Лебедев

                  Născut la 21.3.1964 în Orel/Rudny

                  Prim-vicepreședinte al Comisiei Dumei de stat pentru relațiile cu țările CSI, integrarea eurasiatică și legături cu compatrioții. La 20 martie 2014 a votat în favoarea proiectului de lege constituțională federală „privind acceptarea în Federația Rusă a Republicii Crimeea și formarea în cadrul Federației Ruse de noi entități federale: republica Crimeea și orașul cu statut federal Sevastopol”.

                  12.9.2014

                  18.

                  Ivan Ivanovici MELNIKOV
                  Иван Иванович Мельников

                  Născut la 7.8.1950 în Bogoroditsk

                  Prim-vicepreședinte al Dumei de stat. La 20 martie 2014 a votat în favoarea proiectului de lege constituțională federală „privind acceptarea în Federația Rusă a Republicii Crimeea și formarea în cadrul Federației Ruse de noi entități federale: republica Crimeea și orașul cu statut federal Sevastopol”.

                  12.9.2014

                  19.

                  Igor Vladimirovici LEBEDEV
                  Игорь Владимирович Лебедев

                  Născut la 27.9.1972 la Moscova

                  Vicepreședinte al Dumei de stat. La 20 martie 2014 a votat în favoarea proiectului de lege constituțională federală „privind acceptarea în Federația Rusă a Republicii Crimeea și formarea în cadrul Federației Ruse de noi entități federale: republica Crimeea și orașul cu statut federal Sevastopol”.

                  12.9.2014

                  20.

                  Nikolai Vladimirovici LEVICEV
                  Николай Владимирович Левичев

                  Născut la 28.5.1953 la Pușkin

                  Vicepreședinte al Dumei de stat. La 20 martie 2014 a votat în favoarea proiectului de lege constituțională federală „privind acceptarea în Federația Rusă a Republicii Crimeea și formarea în cadrul Federației Ruse de noi entități federale: republica Crimeea și orașul cu statut federal Sevastopol”.

                  12.9.2014

                  21.

                  Svetlana Sergheevna JUROVA
                  Светлана Сергеевна Журова

                  Născută la 7.1.1972 la Pavlov-pe-Neva

                  Prim-vicepreședinte al Comisiei pentru afaceri externe a Dumei de stat. La 20 martie 2014 a votat în favoarea proiectului de lege constituțională federală „privind acceptarea în Federația Rusă a Republicii Crimeea și formarea în cadrul Federației Ruse de noi entități federale: republica Crimeea și orașul cu statut federal Sevastopol”.

                  12.9.2014

                  22.

                  Aleksei Vasilevici NAUMEȚ
                  Алексей Васильевич Hаумец

                  Născut la 11.2.1968

                  General maior al armatei ruse. Este comandantul diviziei 76 aeropurtate, care a fost implicată în acțiunile militare rusești pe teritoriul Ucrainei, mai ales în timpul anexării ilegale a Crimeei.

                  12.9.2014

                  23.

                  Serghei Viktorovici CEMEZOV

                  Născut la 20.8.1952 în Cheremkhovo

                  Serghei Cemezov este unul dintre asociații apropiați cunoscuți ai președintelui Putin, împreună cu care a fost detașat la Dresda ca ofițer KGB. De asemenea, este membru al Consiliului suprem al „Rusiei Unite”. Profită de legătura sa cu președintele rus, fiind promovat în funcții de conducere ale unor întreprinderi de stat. Este președintele concernului Rostec, cea mai mare corporație de stat producătoare din domeniul apărării și din cel industrial din Rusia. În urma unei decizii a guvernului rus, Technopromexport, o filială a Rostec, plănuiește să construiască centrale producătoare de energie în Crimeea, sprijinind astfel integrarea acesteia în Federația Rusă.
                  În plus, Rosoboronexport, o filială a Rostec, a sprijinit integrarea întreprinderilor de apărare din Crimeea în industria de apărare din Rusia, consolidând astfel anexarea ilegală a Crimeei de către Federația Rusă.

                  12.9.2014

                  24.

                  Alexander Mihailovici BABAKOV
                  Aлександр Михайлович Бабаков

                  Născut la 8.2.1963 la Chișinău

                  Deputat în Duma de stat, președintele Comisiei Dumei de stat pentru dispozițiile legislative privind dezvoltarea complexului militaro-indutrial al Federației Ruse. Este un membru proeminent al „Rusiei Unite” și un om de afaceri cu investiții majore în Ucraina și Crimeea.
                  La 20 martie 2014 a votat în favoarea proiectului de lege constituțională federală „privind acceptarea în Federația Rusă a Republicii Crimeea și formarea în cadrul Federației Ruse de noi entități federale: republica Crimeea și orașul cu statut federal Sevastopol”.

                  12.9.2014


title: 2011/247/UE: Decizia Consiliului din 11 aprilie 2011 de autorizare a semnării, în numele Uniunii Europene, a Acordului sub forma unui schimb de scrisori între Uniunea Europeană și Australia în temeiul articolului XXIV alineatul (6) și al articolului XXVIII din Acordul General pentru Tarife și Comerț (GATT) 1994 referitor la modificarea concesiilor din listele de angajamente ale Republicii Bulgaria și ale României în cadrul procesului de aderare a acestora la Uniunea Europeană

text:
               20.4.2011

               RO

               Jurnalul Oficial al Uniunii Europene

               L 104/1

         DECIZIA CONSILIULUI
   din 11 aprilie 2011
   de autorizare a semnării, în numele Uniunii Europene, a Acordului sub forma unui schimb de scrisori între Uniunea Europeană și Australia în temeiul articolului XXIV alineatul (6) și al articolului XXVIII din Acordul General pentru Tarife și Comerț (GATT) 1994 referitor la modificarea concesiilor din listele de angajamente ale Republicii Bulgaria și ale României în cadrul procesului de aderare a acestora la Uniunea Europeană
   (2011/247/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (5),
   având în vedere propunerea Comisiei Europene,
   întrucât:

               (1)

               La 29 ianuarie 2007, Consiliul a autorizat Comisia să deschidă negocieri cu anumite state membre ale Organizației Mondiale a Comerțului în temeiul articolului XXIV alineatul (6) din Acordul General pentru Tarife și Comerț (GATT) 1994, în cadrul procesului de aderare la Uniunea Europeană a Republicii Bulgaria și a României.

               (2)

               Negocierile au fost desfășurate de Comisie în cadrul directivelor de negociere adoptate de Consiliu.

               (3)

               Respectivele negocieri s-au încheiat și la 15 iunie 2010 a fost parafat Acordul sub forma unui schimb de scrisori între Uniunea Europeană și Australia în temeiul articolului XXIV alineatul (6) și al articolului XXVIII din Acordul General pentru Tarife și Comerț (GATT) 1994 referitor la modificarea concesiilor din listele de angajamente ale Republicii Bulgaria și ale României în cadrul procesului de aderare a acestora la Uniunea Europeană („acordul”).

               (4)

               Acordul ar trebui să fie semnat,

         ADOPTĂ PREZENTA DECIZIE:
   Articolul 1
   Prin prezenta decizie se aprobă semnarea, în numele Uniunii, a Acordului sub forma unui schimb de scrisori între Uniunea Europeană și Australia în temeiul articolului XXIV alineatul (6) și al articolului XXVIII din Acordul General pentru Tarife și Comerț (GATT) 1994 referitor la modificarea concesiilor din listele de angajamente ale Republicii Bulgaria și ale României în cadrul procesului de aderare a acestora la Uniunea Europeană („acordul”), sub rezerva încheierii acordului (1).
   Articolul 2
   Prin prezenta decizie, președintele Consiliului este autorizat să desemneze persoana sau persoanele împuternicite să semneze acordul în numele Uniunii.
   Articolul 3
   Prezenta decizie intră în vigoare la data adoptării.

      Adoptată la Luxemburg, 11 aprilie 2011.

            Pentru Consiliu

            Președintele

         PINTÉR S.

      (1)  Textul acordului se va publica împreună cu decizia privind încheierea acestuia.


title: Decizia Comisiei din 6 octombrie 2010 de constituire a unui grup de experți privind evoluția misiunilor sistemelor europene de navigație prin satelit, denumit „grup consultativ privind evoluția misiunilor”  Text cu relevanță pentru SEE

text:
               7.10.2010

               RO

               Jurnalul Oficial al Uniunii Europene

               C 271/2

         DECIZIA COMISIEI
   din 6 octombrie 2010
   de constituire a unui grup de experți privind evoluția misiunilor sistemelor europene de navigație prin satelit, denumit „grup consultativ privind evoluția misiunilor”
   (Text cu relevanță pentru SEE)
   2010/C 271/02
   COMISIA EUROPEANĂ,
   având în vedere Tratatul privind funcționarea Uniunii Europene,
   întrucât:

               (1)

               Serviciul european geostaționar mixt de navigare (EGNOS) și programul Galileo sunt reglementate prin Regulamentul (CE) nr. 683/2008 al Parlamentului European și al Consiliului din 9 iulie 2008 privind punerea în aplicare în continuare a programelor europene de radionavigație prin satelit (EGNOS și Galileo) (1). Articolul 1 alineatul (1) din Regulamentul (CE) nr. 683/2008 precizează că aceste programe acoperă toate activitățile necesare pentru definirea, dezvoltarea, validarea, construirea, operarea, reînnoirea și îmbunătățirea sistemului EGNOS și a sistemului constituit în cadrul programului Galileo.

               (2)

               În conformitate cu articolul 12 alineatul (2) din Regulamentul (CE) nr. 683/2008, Comisia este responsabilă de gestionarea programelor în cauză. Sarcinile de gestionare includ reînnoirea și ameliorarea sistemelor prin revizuirea profilurilor de misiune și introducerea modificărilor de sistem corespunzătoare.

               (3)

               Obiectivul celor două sisteme este furnizarea utilizatorilor cu un serviciu de localizare, de navigație și de sincronizare de cea mai înaltă calitate, în conformitate cu exigențele legate de misiunile definite pentru Galileo și EGNOS. Orice revizuire eventuală a profilurilor de misiune ale celor două sisteme ar trebui să țină seama pe deplin de avizele grupurilor de utilizatori ai celor două sisteme de navigație prin satelit și de alte părți interesate, inclusiv de cele ale statelor membre, ale țărilor terțe și ale organizațiilor internaționale.

               (4)

               Prin urmare, este necesar să se constituie un grup de experți care să furnizeze Comisiei un aviz independent privind chestiunile legate de evoluția misiunilor EGNOS și Galileo și să se definească sarcinile și structura acestuia.

               (5)

               Este necesară definirea unor norme privind divulgarea informației de către membrii grupului, fără a aduce atingere normelor Comisiei privind securitatea, astfel cum sunt menționate în anexa la Decizia 2001/844/CE, CECO, Euratom a Comisiei din 29 noiembrie 2001 de modificare a regulamentului său de procedură (2).

               (6)

               Datele cu caracter personal ar trebui prelucrate în conformitate cu Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (3).

               (7)

               Este oportun să se stabilească o perioadă de aplicare pentru prezenta decizie. Comisia va lua în considerare, la momentul potrivit, oportunitatea unei prelungiri,

         DECIDE:
   Articolul 1
   Obiect
   Prin prezenta se constituie un grup de experți privind evoluția misiunilor sistemelor europene de navigație prin satelit, denumit „grup consultativ privind evoluția misiunilor” (denumit în continuare „grupul”).
   Articolul 2
   Misiuni
   1.   Grupul propune și evaluează evoluțiile posibile ale obiectivelor misiunilor și ale definițiilor serviciilor programelor europene de navigație prin satelit Galileo și EGNOS. Pentru efectuarea acestei misiuni, grupul evaluează modificările intervenite atât în nevoile utilizatorilor, cât și în domeniul de aplicație al serviciilor de navigație, de localizare și de sincronizare, atât la nivel european, cât și internațional, ținând seama, în mod corespunzător, de cadrul mondial existent în domeniul serviciilor și sistemelor de navigație prin satelit.
   2.   Grupul analizează consecințele unor astfel de schimbări asupra cerințelor de misiune și de serviciu ale programelor Galileo și EGNOS și elaborează și propune actualizări adecvate ale orientărilor de bază ale misiunilor și serviciilor.
   Articolul 3
   Consultarea
   1.   Grupului i se atribuie sarcini de către serviciile Comisiei, care stabilesc, de asemenea, amploarea activităților aferente și termenele de realizare a acestora.
   2.   Președintele grupului poate propune alte sarcini considerate necesare pentru realizarea obiectivelor grupului, prin consultarea și coordonarea apropiată cu serviciile Comisiei.
   Articolul 4
   Componență – Numirea membrilor
   1.   Grupul se compune din cel mult 25 de membri.
   2.   Membrii sunt numiți de către Comisie din rândul specialiștilor competenți în domeniile menționate la articolul 2 și care au răspuns la cererea de candidaturi.
   3.   Membrii grupului sunt numiți cu titlu personal și oferă consiliere Comisiei în mod independent.
   4.   Membrii grupului sunt numiți pentru un mandat de patru ani. Ei rămân în funcție până la data la care sunt înlocuiți sau până la încheierea mandatului lor. Mandatul acestora poate fi reînnoit.
   5.   Numele membrilor sunt publicate în registrul grupurilor de experți și alte entități similare ale Comisiei, denumit în continuare „registrul”.
   6.   Datele cu caracter personal sunt colectate, prelucrate și publicate în conformitate cu Regulamentul (CE) nr. 45/2001.
   Articolul 5
   Funcționarea
   1.   Grupul alege un președinte dintre membrii săi, hotărând cu majoritate simplă.
   2.   Cu acordul serviciilor Comisiei, grupul poate înființa subgrupuri pentru a analiza probleme specifice, pe baza unor termeni de referință stabiliți de grup. Aceste subgrupuri se desființează de îndată ce își îndeplinesc mandatul.
   3.   Serviciile Comisiei pot invita, în mod ad-hoc, experți din afara grupului, având competențe specifice în legătură cu un subiect de pe ordinea de zi, pentru a participa la activitatea grupului sau a subgrupului. În plus, serviciile Comisiei pot acorda statutul de observator unor persoane fizice și unor organizații.
   4.   Membrii și observatorii respectă obligațiile de secret profesional prevăzute în tratate și în normele de implementare a acestora, precum și normele Comisiei privind securitatea raportat la protecția informațiilor clasificate UE, stabilite în anexa la Decizia 2001/844/CE, CECO, Euratom a Comisiei. Dacă aceste obligații nu sunt îndeplinite, Comisia poate lua toate măsurile adecvate.
   5.   Reuniunile grupurilor și subgrupurilor de experți au loc în localurile Comisiei. Comisia asigură serviciile de secretariat. La reuniunile grupului și ale subgrupurilor pot participa și alți funcționari ai Comisiei care sunt interesați de lucrări.
   6.   Grupul adoptă propriul regulament de procedură pe baza regulamentului de procedură standard pentru grupurile de experți.
   7.   Comisia publică informații relevante despre activitățile desfășurate de grup, fie prin includerea acestora în registru, fie prin intermediul unui link al registrului către un site internet dedicat.
   Articolul 6
   Cheltuieli aferente ședințelor
   1.   Participanții la activitățile grupului nu sunt remunerați pentru serviciile prestate.
   2.   Cheltuielile de călătorie și sejur ale participanților la activitățile grupului sunt rambursate de Comisie în conformitate cu dispozițiile în vigoare în cadrul Comisiei.
   3.   Respectivele cheltuieli sunt rambursate în limitele creditelor disponibile alocate în cadrul procedurii anuale de alocare a resurselor.
   Articolul 7
   Aplicabilitate
   Prezenta decizie se aplică până la 31 decembrie 2014.

      Adoptată la Bruxelles, 6 octombrie 2010.

            Pentru Comisie

         Antonio TAJANI

            Membru al Comisiei

      (1)  JO L 196, 24.7.2008, p. 1.

      (2)  JO L 317, 3.12.2001, p. 1.

      (3)  JO L 8, 12.1.2001, p. 1.